รองนายกรัฐมนตรีและรัฐมนตรีว่าการกระทรวงกลาโหม ระบุ ไทยต้องเดินหน้าแก้ปัญหาการค้ามนุษย์ต่อ แม้ว่าปีนี้ยังคงถูกจัดอันดับให้อยู่ใน Tier 2
รองนายกรัฐมนตรีและรัฐมนตรีว่าการกระทรวงกลาโหม ระบุ ไทยต้องเดินหน้าแก้ปัญหาการค้ามนุษย์ต่อ แม้ว่าปีนี้ยังคงถูกจัดอันดับให้อยู่ใน Tier 2พลเอกประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม กล่าวถึงกรณีที่สหรัฐอเมริกา ได้เผยแพร่รายงานสถานการณ์การค้ามนุษย์ ประจำปี 2562 หรือ TIP Report 2019 โดยปีนี้ไทยยังคงได้รับการจัดระดับให้อยู่ใน Tier 2 เหมือนเดิมว่า ก็ต้องเดินหน้าแก้ไขปัญหากันต่อไป โดยเฉพาะการปราบปรามการค้ามนุษย์ที่ยังคงมีอยู่ จนกว่าจะได้รับการจัดอันดับอยู่ที่ Tier 1 โดยย้ำว่า แม้คณะรักษาความสงบแห่งชาติ หรือ คสช. กำลังจะหมดวาระลง แต่ก็ไม่เป็นห่วงงานที่ยังคั่งค้าง เพราะรัฐบาลชุดใหม่ต้องมาดำเนินการเรื่องต่างๆ ให้เกิดความต่อเนื่อง โดยเฉพาะเรื่องการค้ามนุษย์ หากพบผู้ใดมีส่วนเกี่ยวข้องก็ต้องดำเนินการตามกฎหมายต่อไป ส่วนการประชุมอาเซียน ซึ่งไทยได้เป็นเจ้าภาพจัดการประชุมในปีนี้นั้น รองนายกรัฐมนตรีและรัฐมนตรีว่าการกระทรวงกลาโหม กล่าวว่าได้กำชับให้ทุกฝ่ายที่เกี่ยวข้อง ดูแลรักษาความปลอดภัยอย่างดีที่สุด รวมถึงติดตามเหตุทะเลาะวิวาทของวินมอเตอร์ไซด์ ได้สั่งการให้เจ้าหน้าที่จับตัวผู้กระทำผิดมาดำเนินคดี และดำเนินการจัดระเบียบวินมอเตอร์ไซค์ให้เป็นไปด้วยความเรียบร้อย เช่นเดียวกับเรื่องปัญหายาเสพติด ภายหลังจับกุมนักร้องชื่อดัง โดยสั่งการให้ขยายผลหาตัวผู้เกี่ยวข้องมาดำเนินคดี ย้ำว่าทุกอย่างได้ดำเนินการตามกฎหมาย